ราคาทองคำกับโควิด-19
ราคาทองคำขึ้นลงอย่างผกผันตรงกับความกลัวในจิตใจของมนุษย์ จึงไม่น่าแปลกใจอันใดที่ค่าทองคำในตลาดโลกจะวิ่งขึ้นตามอัตราการแพร่ระบาดของโควิด-19 ระลอกใหม่ โดยเฉพาะในไทยที่ระบาดไปเพราะตัวเลขที่พุ่งขึ้นวันละ 2,500-3,500 รายยามนี้
24 พ.ค. 2564

พลวัตปี 2021 : วิษณุ โชลิตกุล
ราคาทองคำขึ้นลงอย่างผกผันตรงกับความกลัวในจิตใจของมนุษย์ จึงไม่น่าแปลกใจอันใดที่ค่าทองคำในตลาดโลกจะวิ่งขึ้นตามอัตราการแพร่ระบาดของโควิด-19 ระลอกใหม่ โดยเฉพาะในไทยที่ระบาดไปเพราะตัวเลขที่พุ่งขึ้นวันละ 2,500-3,500 รายยามนี้
ยิ่งมีข่าวร้ายว่า วัคซีนซิโนแวคกันสายพันธุ์อินเดียไม่ได้ และแอสตราเซเนกา ก็มีความเสี่ยงจากผลข้างเคียงในกรณีเลือดแข็งตัวด้วยแล้ว ราคาทองคำที่ทะยานขึ้นน่าจะไปต่อ จนกระทั่งมีสัญญาณทางบวกอื่น ๆ มาแทนที่
ราคาทองคำล่วงหน้าที่พุ่งขึ้นสู่ระดับสูงสุดในรอบ 5 เดือน เกิดจากหลายปัจจัยที่เชื่อมโยงกันหลายสาเหตุ รวมทั้งจากการที่ กองทุน SPDR Gold Trust ซึ่งเป็นกองทุน ETF ทองที่มีขนาดใหญ่ที่สุดในโลก เพิ่มการถือครองทอง สู่ระดับ 1,037.09 ตัน และอีกส่วนจากการที่ดอลลาร์อ่อนค่าลง เพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือดอลลาร์ ส่วนการร่วงลงของอัตราผลตอบแทนพันธบัตรรัฐบาลสหรัฐฯ จะช่วยลดต้นทุนค่าเสียโอกาสในการถือครองทองคำ เนื่องจาก ทองคำเป็นสินทรัพย์ที่ไม่มีผลตอบแทนในรูปดอกเบี้ย
ส่วนสาเหตุจากราคาบิตคอยน์ที่กลายเป็นขาลงเต็มตัวชั่วคราวก็เป็นเรื่องเสริมเข้ามา แต่ไม่ใช่ประเด็นหลัก
ราคาทองคำขาขึ้นระลอกนี้ ไม่น่าจะไปได้ไกลนัก เพราะสามารถพลิกกลับตรงข้ามได้ง่ายเช่นเดียวกัน หากปัจจัยเปลี่ยนไปโดยปัจจัยรายละเอียดเช่น หากมีการขึ้นอัตราดอกเบี้ยนโยบายของ FED ภายใต้สมมติฐานว่าเศรษฐกิจสหรัฐฯ ดีขึ้น จะทำให้ผลตอบแทนพันธบัตรสูงขึ้น ดังนั้นอาจเห็นเม็ดเงินไหลกลับเข้าในสกุลดอลลาร์สหรัฐฯ ทำให้ค่าเงินดอลลาร์แข็งค่าขึ้น
นอกจากนั้นการทดลองยกเลิกล็อกดาวน์ในสหภาพยุโรป ถ้าหากโควิด-19 ไม่แพร่ระบาดเหมือนปีที่ผ่านมา หรือให้ดีคือไม่กลับมาอีก ก็น่าจะถือว่าเป็นปัจจัยบวกเพิ่มเติมส่งผลให้ความกลัวลดลง
ดังนั้นจะว่าไปแล้ว ราคาทองคำก็ไม่ดำรงความเป็นสินทรัพย์ปลอดภัยด้วยตนเอง แต่ขึ้นกับความไม่แน่นอนอื่น ๆ ด้วย
ฐานะของราคาทองคำในตลาดเก็งกำไร จึงไม่ใช่เหมือนกับความรู้สึกในฐานะเป็นสินทรัพย์ปลอดภัย เพราะราคาทองคำค่อนข้างเปราะบางไม่ใช่สินทรัพย์ปลอดภัยตามชื่อเรียก แต่อย่างใด
เหตุผลเพราะค่าทองคำในตลาดเก็งกำไรเป็นมูลค่าซื้อขาย (trading values) ไม่ใช่มูลค่าใช้สอย (useable values) ที่มีความหมายแตกต่างกัน
ความเสี่ยงของสินทรัพย์ปลอดภัย (Safe Haven) จึงเป็นเงื่อนไขที่ต้องเข้าใจกันเช่น ทองคำ ฯลฯ ที่เห็นได้ชัดคือตั้งแต่ต้นปีถึงปลายปี 2563 ราคาทองคำเพิ่มขึ้นมาสูงทะลุบาทละ 22,000 บาท โดยสถานการณ์หลักที่สร้างความไม่มั่นคงไม่ต่างอะไรกับสินทรัพย์อื่น ๆ จนกระทั่งร่วงลงมา ก่อนปรับเป็นขาขึ้นระลอกล่าสุด
ความมั่นคงปลอดภัยของค่าทองคำ ในตลาดเก็งกำไร จึงไม่ใช่สิ่งที่ลอยมาจากฟากฟ้า แต่เป็นไปโดยเปรียบเทียบกับสินทรัพย์อื่น ๆ รอบตัวด้วย